BILAG

EU-miljømærkekriterier for tildeling af EU-miljømærket til tryksager, kontorartikler af papir og papirbæreposer

GENERELLE FORHOLD

Formål med kriterierne

EU-miljømærkekriterierne er målrettet de bedste tryksager, kontorartikler af papir og papirbæreposer på markedet hvad angår miljøpræstationer. Kriterierne fokuserer på de vigtigste miljøpåvirkninger, der forbindes med produkternes livscyklus, og fremmer aspekter ved den cirkulære økonomi.

Kriterierne har navnlig til formål at fremme produkter, som har et højt indhold af bæredygtige eller genanvendte fibre, er genanvendelige og forbundet med lave emissioner, og som kun indeholder en begrænset mængde farlige stoffer.

Formålet med kriterierne er i den forbindelse at:

— kræve, at papirsubstratet, herunder kartonet, er certificeret med EU-miljømærket

— fastsætte strenge betingelser for brugen af farlige stoffer

— fastsætte krav, der garanterer produktets genanvendelighed og et ordentligt affaldshåndteringssystem, herunder grænser for den maksimale mængde genererede papiraffald

— fastsætte krav om emissioner, navnlig om reduktion af VOC-emissioner, for at hjælpe med at sikre de dermed forbundne fordele for arbejdstagernes sundhed og for reduktion af den lokale og regionale luftforurening

— fastsætte krav om energiforbrug på produktionsstedet.

Kriterierne for at tildele EU-miljømærket til »tryksager, kontorartikler af papir og papirbæreposer« er følgende:

1. Substrat

2. Stoffer, der er underlagt begrænsninger:

2.1. Begrænsninger af særligt problematiske stoffer (SVHC)

2.2. Begrænsninger af stoffer, der er klassificeret i henhold til Europa-Parlamentets og Rådets forordning (EF) nr. 1272/2008 (1)

2.3. Biocidholdige produkter og biocidaktivstoffer

2.4. Rengøringsmidler

2.5. Alkylphenolethoxylater, halogenerede opløsningsmidler og phthalater

2.6. Yderligere begrænsninger for trykfarver, tonere og lak

2.7. Toluengenvinding fra rotationsdybtryk

3. Genanvendelighed:

3.1. Fjernelse af dele, der ikke er papir

3.2. Gendannelse til papirmasse

3.3. Fjernelse af klæbestoffer

3.4. Afsværtning

4. Emissioner:

4.1. Emissioner til vand fra rotationsdybtryk

4.2. Emissioner fra anlæg, der er omfattet af Europa-Parlamentets og Rådets direktiv 2010/75/EU (2), eller tilsvarende anlæg

4.3. VOC-emissioner fra trykteknikker, der ikke er omfattet af Europa-Parlamentets og Rådets direktiv 2010/75/EU

5. Affald:

5.1. Affaldshåndteringssystem

5.2. Papir til genbrug fra trykkerier

5.3. Papir til genbrug fra produktionssteder af kontorartikler af papir og papirbæreposer

6. Energiforbrug

7. Uddannelse

8. Brugsegnethed

9. Oplysninger på produktet

10. Oplysninger på EU-miljømærket.

Miljømærkekriterierne omfatter produktionen af tryksager, kontorartikler af papir og papirbæreposer, herunder alle delprocesser fra papirproduktionen til det/de sted(er) og særlige produktionslinjer, hvor tryksagerne, kontorartiklerne af papir og papirbæreposerne trykkes og/eller bearbejdes. Miljøkriterierne omfatter ikke transport og emballage.

Alle tryk- og bearbejdningsprocesser, der anvendes på tryksager, kontorartikler af papir og papirbæreposer, skal opfylde de respektive krav. Dele af det endelige produkt, der trykkes eller bearbejdes af en underkontrahent, skal også overholde kravene. Ansøgningen skal indeholde en liste over alle trykkerier og underkontrahenter, der er involveret i fremstillingen af produktet, med angivelse af deres geografiske beliggenhed.

Der kan indgives en ansøgning for en særlig type produktlinje, f.eks. limede brochurer på 2-30 sider. I det tilfælde skal den produktprøve, der repræsenterer produktlinjen, opfylde kriteriet. Produktprøven skal analyseres, og der skal henvises til alle de anvendte materialer og kemikalier, typer af papir, det maksimale antal sider, det maksimale format og alle de mulige former for hæftning. EU-miljømærket kan anvendes på alle efterfølgende produkter, der opfylder det fastsatte kriterium for produktprøven.

Ved ændringer af leverandører, produktionssteder og produktionsprocesser, der vedrører EU's miljømærkede produkter, underrettes de ansvarlige organer herom, og der fremsendes støttedokumentation, som gør det muligt at verificere den fortsatte opfyldelse af kriterierne. For en produkttype, der løbende fremstilles, eller en produkttype, som kun vil blive fremstillet én gang, skal ansøgningen gælde det specifikke produkt.

Vurdering og verifikation: Der er anført specifikke vurderings- og verifikationskrav ved hvert kriterium.

Når ansøgeren skal fremlægge erklæringer, dokumentation, analyser, testrapporter eller andet belæg for, at kriterierne er opfyldt, kan disse stamme fra ansøgeren og/eller dennes leverandør(er) og/eller dennes leverandør(er) osv., alt efter hvad der er relevant.

De kompetente organer skal fortrinsvis anerkende attester udstedt af organer, der er akkrediteret i overensstemmelse med relevante harmoniserede standarder for prøvnings- og kalibreringslaboratorier, og verifikationer af organer, som er akkrediteret i overensstemmelse med de harmoniserede standarder for organer, der certificerer produkter, processer og serviceydelser.

Der kan i givet fald anvendes andre prøvningsmetoder end dem, der er anført for de enkelte kriterier, hvis det kompetente organ, der vurderer ansøgningen, accepterer, at de er ligeværdige.

De kompetente organer kan om nødvendigt kræve tilhørende dokumentation og foretage en uafhængig verifikation eller kontroller på stedet for at kontrollere, at disse kriterier overholdes.

Ved ændringer af leverandører og produktionssteder, der vedrører EU-miljømærkede produkter, underrettes de ansvarlige organer herom, og der fremsendes støttedokumentation, som gør det muligt at verificere den fortsatte opfyldelse af kriterierne.

Det er en forudsætning, at tryksager, kontorartikler af papir og papirbæreposer skal opfylde alle gældende lovgivningsmæssige krav i det eller de lande, hvor produktet markedsføres. Ansøgeren skal afgive en erklæring om, at produktet opfylder dette krav.

I dette bilag forstås ved:

1) »klæbestof«: forarbejdede klæbestoffer brugt i færdige papirprodukter (typisk påført som en film)

2) »rengøringsmidler«: a) flydende kemikalier, der anvendes til afvaskning af trykforme, både separate (off-press) og integrerede (in-press), og trykpresser for at fjerne trykfarve, papirstøv og lignende, b) rensemidler til efterbehandlingsmaskiner og trykkemaskiner, f.eks. til at fjerne rester af klæbestof og lak, og c) trykfarvefjernere, der anvendes til afvaskning af indtørret trykfarve, herunder ikke rensemidler til rengøring af andre dele af trykkemaskinen eller andre maskiner end trykkemaskiner og efterbehandlingsmaskiner

3) »bearbejdningsproces«: en proces, hvorved et materiale bliver til et bearbejdet papirprodukt, herunder nogle gange en trykningsproces (repro, trykproces og efterbehandling)

4) »bearbejdet papirprodukt«: papir, karton eller papirbaseret substrat, med eller uden tryk, der generelt anvendes til at beskytte, håndtere eller opbevare artikler eller noter, for hvilke bearbejdningsprocessen er en afgørende del af produktionsprocessen, og som omfatter tre hovedkategorier af produkter: kuverter, papirbæreposer og kontorartikler af papir

5) »flexografi«: trykning med billedbærer af gummi eller elastiske polymerer, hvor trykområdet ligger over de trykfri områder, og under anvendelse af flydende trykfarve, som tørrer ved fordampning

6) »diffus emission«: emission af flygtige organiske forbindelser, der ikke er indeholdt i røggasser, til luft, jord og vand, samt opløsningsmidler indeholdt i produkter, medmindre andet fremgår af del 2 i bilag VII til direktiv 2010/75/EU

7) »halogenerede organiske opløsningsmidler«: et organisk opløsningsmiddel, der indeholder mindst et brom-, klor-, fluor- eller jodatom pr. molekyle

8) »heatset web offset«: webbaseret trykning med billedbærer, hvor områder med og uden tryk ligger på samme plan; web-baseret betyder, at materialet, der skal påføres tryk, føres ind i maskinen fra en bane, i modsætning til enkeltark

9) »laminering«: sammenklæbning af to eller flere fleksible materialer, så der frembringes laminater

10) »papir til genbrug«: den papiraffaldsstrøm, der fremkommer under fremstillingen af det færdige produkt

11) »trykfølsomt klæbestof«: klæbestof, som stadig har mobile molekyler på overfladen, der efter størkning fortsat kan klæbe tilstrækkeligt, når belægningen trykkes mod den overflade, klæbestoffet er påført

12) »dybtryk af publikationer«: fototrykning til trykpapir til blade, brochurer, kataloger eller lignende publikationer, under anvendelse af toluenbaseret trykfarve

13) »gendannelse til papirmasse«: omdannelse af papir tilbage til papirmasse

14) »serigrafi«: web-baseret trykning, hvor trykfarve påføres overfladen, der skal påføres tryk, ved passage gennem en porøs ramme, hvor trykområdet er frit og det trykfri område er lukket af, under anvendelse af flydende trykfarve, som tørrer udelukkende ved fordampning

15) »rotationsdybtryk«: trykning med anvendelse af cylindrisk billedbærer, hvor trykområdet ligger under området, der ikke skal påføres tryk, med anvendelse af flydende trykfarve, som tørrer ved fordampning.

16) »TVOC«: totalt gasformigt organisk kulstof udtrykt som C (i luft)

17) »web-baseret«: materialet, der skal trykkes, føres til maskinen fra en bane og ikke i enkeltark

18) »lakering«: proces, hvor lak eller klæber påsmøres et bøjeligt materiale med henblik på forsegling af emballage

19) »flygtige organiske forbindelser (VOC)«: enhver organisk forbindelse og den fraktion af creosot, hvis damptryk ved 293,15 K er mindst 0,01 kPa, eller som har en tilsvarende flygtighed under de særlige anvendelsesforhold.

EU-MILJØMÆRKEKRITERIER

Kriterium 1 — Substrat

Papirsubstratet, herunder det karton, der bruges i et færdigt produkt, skal bære EU-miljømærket for »grafisk papir« i overensstemmelse med bilag I til Kommissionens afgørelse (EU) 2019/70 (3).

Vurdering og verifikation: Ansøgeren skal fremlægge en kopi af et gyldigt EU-miljømærkecertifikat, jf. bilag I til Kommissionens afgørelse (EU) 2019/70, for hvert papirsubstrat, som anvendes i tryksager, kontorartikler af papir eller papirbæreposer, der bærer EU-miljømærket.

Ansøgeren skal fremlægge en beskrivelse af substratet/substraterne med EU-miljømærket, herunder handelsnavne og mængden af anvendt papir. Oplysningerne skal også omfatte navnene på leverandørerne af det anvendte papir.

Kriterium 2 — Begrænsede stoffer

Grundlaget for at dokumentere overholdelse af de enkelte delkriterier under kriterium 2 er, at ansøgeren fremlægger en liste over alle de relevante kemikalier, der anvendes, sammen med relevant dokumentation (sikkerhedsdatablad og/eller en erklæring fra kemikalieleverandøren). Alle kemikalier, der anvendes i den relevante tryknings- eller bearbejdningsproces, skal som minimum screenes.

2.1. Begrænsninger af særligt problematiske stoffer (SVHC)

Alle indgående kemikalier, som ansøgeren anvender i fremstillingsprocessen, og alle leverede materialer, der udgør en del af det endelige produkt, skal være omfattet af erklæringer fra leverandørerne, hvor det dokumenteres, at koncentrationen ikke overstiger 0,10 % (vægtprocent) for stoffer omhandlet i artikel 57 i Europa-Parlamentets og Rådets forordning (EF) nr. 1907/2006 (4), der er blevet identificeret i henhold til proceduren i nævnte forordnings artikel 59 og opført på kandidatlisten over særligt problematiske stoffer til godkendelse. Der indrømmes ingen undtagelser fra dette krav.

Vurdering og verifikation: Ansøgeren skal fremlægge en erklæring om, at produktet er blevet fremstillet ved anvendelse af leverede kemikalier eller materialer, som ikke indeholder særligt problematiske stoffer i koncentrationer, der overstiger 0,10 % (vægtprocent). Denne erklæring skal underbygges af sikkerhedsdatablade eller relevante erklæringer fra leverandører af alle kemikalier eller materialer, der anvendes i processen.

Listen over de stoffer, der er udpeget som særlig problematiske og opført på kandidatlisten, jf. artikel 59 i forordning (EF) nr. 1907/2006, kan hentes her:

http://echa.europa.eu/chem_data/authorisation_process/candidate_list_table_en.asp.

Der skal henvises til listen på datoen for indgivelse af ansøgningen om EU-miljømærket.

2.2. Begrænsninger af stoffer, der er klassificeret i henhold til Europa-Parlamentets og Rådets forordning (EF) nr. 1272/2008 (5)

Medmindre det er undtaget i tabel 1, må produktet og komponenter heraf ikke indeholde stoffer eller blandinger i koncentrationer på over 0,10 % (vægtprocent), der er tildelt følgende fareklasser, farekategorier og relaterede faresætningskoder i overensstemmelse med forordning (EF) nr. 1272/2008:

— Gruppe 1-farer: Kategori 1A eller 1B carcinogenicitet, mutagenicitet og/eller reproduktionstoksicitet (CMR): H340, H350, H350i, H360, H360F, H360D, H360FD, H360Fd og H360Df

— Gruppe 2-farer: Kategori 2 CMR: H341, H351, H361, H361f, H361d, H361fd og H362, Kategori 1 akvatisk toksicitet: H400, H410, Kategori 1 og 2 akut toksicitet: H300, H310, H330, Kategori 1 aspirationstoksicitet: H304, Kategori 1 specifik målorgantoksicitet (STOT): H370, H372, Kategori 1 hudsensibiliserende stof: H317 (6)

— Gruppe 3-farer: Kategori 2, 3 og 4 akvatisk toksicitet: H411, H412, H413, Kategori 3 akut toksicitet: H301, H311, H331, Kategori 2 STOT: H371, H373.

Anvendelse af stoffer eller blandinger, som kemisk bliver modificeret i løbet af produktionsprocessen, således at alle relevante farer, som stoffet eller blandingen er blevet tildelt i henhold til forordning (EF) nr. 1272/2008, ikke længere finder anvendelse, er undtaget fra ovennævnte krav.

Tabel 1

Undtagelser til begrænsninger af stoffer, der er klassificeret i henhold til forordning (EF) nr. 1272/2008, og gældende betingelser

Type stof/blanding Anvendelse Undtaget fareklasse, -kategori og faresætningskode Betingelser for undtagelse Mineralske olier og destillater Heatset, coldset eller digitalt trykte papirprodukter Aspirationsfare, kategori 1, H304 Ansøgeren skal over for den kompetente myndighed dokumentere, at alle relevante instruktioner i sikkerhedsdatabladet vedrørende sikker håndtering og opbevaring og passende eksponeringskontrol og personlig beskyttelse er på plads, og erklære, at disse bliver fulgt. Nikkel Metalkomponenter Hudsensibilisering, kategori 1, H317, carcinogenicitet, kategori 2, H351, specifik målorgantoksicitet, gentagen eksponering, kategori 1, H372 Ansøgeren skal over for forbrugeren fremlægge oplysninger om brug af nikkel til galvanisering, overfladebehandling eller legering med metal.

Vurdering og verifikation: Ansøgeren skal fremlægge en liste over alle relevante kemikalier, der anvendes i fremstillingsprocessen, sammen med det relevante sikkerhedsdatablad eller en erklæring fra kemikalieleverandøren og relevante erklæringer fra leverandører af komponenter.

Alle kemikalier, der indeholder stoffer eller blandinger med begrænset CLP-klassifikation, jf. forordning (EF) nr. 1272/2008, skal fremhæves. Det omtrentlige doseringsforhold for kemikaliet samt koncentrationen af det begrænsede stof eller den begrænsede blanding i det pågældende kemikalie (som angivet i sikkerhedsdatabladet eller leverandørerklæringen) og en anslået fastholdelsesfaktor på 100 % skal anvendes til at estimere mængden af det begrænsede stof eller den begrænsede blanding, der forbliver i slutproduktet.

Eftersom samme mærke kan omfatte flere forskellige produkter eller potentielle produkter, hvor der anvendes samme kemikalier i fremstillingen, skal beregningen kun fremlægges for det »værst tænkelige« produkt, der er omfattet af EU-miljømærket (dvs. det produkt, der er kraftigst trykt).

Der skal over for det kompetente organ fremlægges skriftlige begrundelser for eventuelle afvigelser fra en fastholdelsesfaktor på 100 % (f.eks. fordampning af opløsningsmidler) eller for en kemisk modifikation af et farligt stof eller en farlig blanding.

For alle begrænsede stoffer eller blandinger, der overstiger 0,10 % (vægtprocent) af de endelige tryksager, kontorartikler af papir eller papirbæreposer eller af relevante komponenter heraf, skal der være indrømmet en undtagelse, og der skal fremlægges dokumentation for, at de relevante betingelser for undtagelsen er opfyldt.

2.3. Biocidholdige produkter og biocidaktivstoffer

Tryksager, kontorartikler af papir og papirbæreposer må ikke behandles med biocidholdige produkter, herunder produkter af type 7 (konserveringsmidler til overfladefilm) og type 9 (beskyttelsesmidler til fibermaterialer, læder, gummi og polymeriserede materialer).

Kun konserveringsmidler til anvendelse i beholdere (dvs. biocidholdige produkter type 6: konserveringsmidler for produkter under opbevaring), som optræder i trykfarve, lak og andre formuleringer, der anvendes under fremstillingsprocessen, og konserveringsmidler, der anvendes til væskekølings- og behandlingssystemer (dvs. biocidholdige produkter type 11) er tilladt, hvis de:

— er blevet godkendt i henhold til Europa-Parlamentet og Rådets forordning (EU) nr. 528/2012 (7) til anvendelse som produkttype 6 eller produkttype 11, alt efter hvad der er relevant, eller

— er genstand for en undersøgelse, indtil der er truffet en afgørelse i henhold til forordning (EU) nr. 528/2012 for produkttype 6 eller 11, alt efter hvad der er relevant.

Hvis et biocidaktivstof, som opfylder ovenstående betingelser, er tildelt faresætningskoden H410 eller H411 (farlig for vandmiljøet, kronisk fare, kategori 1 eller 2), skal brugen heraf udelukkende tillades, hvis bioakkumuleringspotentialet (log oktanol/vand-fordelingskoefficienten) er < 3,0, eller hvis biokoncentrationsfaktoren (BCF) er ≤ 100.

Vurdering og verifikation: Ansøgeren skal fremlægge en erklæring om, hvilke biocidholdige produkter, der er anvendt i fremstillingsprocessen, oplyse om karakteren af anvendelsen af det biocidholdige produkt (dvs. produkttype 6 eller 11) og fremlægge kopier af sikkerhedsdatablade og relevante erklæringer eller testrapporter fra fabrikanten af det biocidholdige produkt.

2.4. Rengøringsmidler

Rengøringsmidler, der anvendes til rutinemæssig rengøring i forbindelse med trykningsprocesser og/eller delprocesser, må:

— ikke indeholde opløsningsmidler med et flammepunkt på < 60 °C i koncentrationer på > 0,10 vægtprocent

— ikke indeholde benzen i koncentrationer på > 0,10 vægtprocent

— ikke indeholde toluen eller xylol i koncentrationer på > 1,0 vægtprocent

— ikke indeholde aromatisk carbonhydrid (≥C9) i koncentrationer på > 0,10 vægtprocent

— ikke indeholde nogen ingredienser baseret på carbonhydrider, terpener, n-hexan, nonylphenol, 1-methyl-2-pyrrolidon eller 2-butoxyethanol i koncentrationer på > 0,10 vægtprocent.

Disse begrænsninger gælder ikke rengøringsmidler, der indgår i særlige formuleringer, som kun lejlighedsvis anvendes, såsom midler til fjernelse af tørret trykfarve og rengøring af trykduge.

Begrænsningen for toluen gælder ikke for rengøringsmidler, der anvendes i rotationsdybtrykprocesser.

Vurdering og verifikation: Ansøgeren skal afgive en erklæring om de forskellige rengøringsmidler, der bruges, og hvorvidt de bruges i forbindelse med rutinemæssig rengøring eller specielle procedurer såsom fjernelse af tørret trykfarve eller rengøring af trykduge. Der skal fremlægges et sikkerhedsdatablad for hvert af de anvendte rengøringsmidler. For rengøringsmidler, der anvendes til rutinemæssig rengøring, skal sikkerhedsdatabladene underbygges af en erklæring om, at leverandøren af rengøringsmidlet overholder ovenstående relevante begrænsninger.

2.5. Alkylphenolethoxylater, halogenerede opløsningsmidler og phthalater

Følgende stoffer eller præparater må ikke være til stede i koncentrationer på over 0,10 % (vægtprocent) i nogen former for trykfarver, farvestoffer, toner, klæbestoffer eller rengøringsmidler, der anvendes i forbindelse med trykning (eller dertil knyttede delprocesser) af tryksager, kontorartikler af papir eller papirbæreposer.

— alkylphenolethoxylater og derivater deraf, der kan danne alkylphenoler i forbindelse med nedbrydningen

— halogenerede opløsningsmidler, der på ansøgningstidspunktet er klassificeret i de fareklasser, der er opført under punkt 2.2

— phthalater, som på ansøgningstidspunktet er tildelt fareklassen reproduktionstoksicitet (kategori 1A, 1B eller 2) og en eller flere af følgende relaterede faresætningskoder: H360F, H360D, H360FD, H360Fd, H360Df, H361, H361f, H361d, H361fd eller H362 i overensstemmelse med forordning (EF) nr. 1272/2008.

Vurdering og verifikation: Ansøgeren skal fremlægge sikkerhedsdatablad(e) og en erklæring/erklæringer fra kemikalieleverandøren, der dokumenterer, at APEO'er eller andre alkylphenolderivater, halogenerede opløsningsmidler eller relevante phthalater ikke er til stede i disse kemikalier i mængder, der overstiger 0,10 vægtprocent.

2.6. Yderligere begrænsninger for trykfarve, toner og lak

Bemærk : Med henblik på dette kriterium og medmindre andet er anført, sidestilles begrænsningerne med den manglende tilstedeværelse af farlige stoffer eller blandinger i koncentrationer, der overstiger 0,10 % (vægtprocent) i trykfarve-, toner- eller lakformuleringen.

Følgende begrænsninger finder anvendelse på alle stoffer eller blandinger, der anvendes i trykfarver, toner og lak til brug ved trykning eller delprocesser i forbindelse med fremstilling af EU-miljømærkede tryksager, kontorartikler af papir eller papirbæreposer:

— ingen stoffer eller blandinger med fareklasserne carcinogenicitet, mutagenicitet og/eller reproduktionstoksicitet (kategori 1A, 1B eller 2) og en eller flere af følgende faresætningskoder: H340, H350, H350i, H360, H360F, H360D, H360FD, H360Fd og H360Df må anvendes

— ingen stoffer eller blandinger tildelt fareklasse akut toksicitet (oralt, dermalt, indånding) (kategori 1 eller 2) og en eller flere af følgende faresætningskoder: H300, H310 og H330 må anvendes

— ingen stoffer eller blandinger tildelt fareklasse akut toksicitet (oralt, dermalt) (kategori 3) og en eller flere af følgende faresætningskoder: H301 og H311 må anvendes

— ingen stoffer eller blandinger tildelt fareklasse specifik målorgantoksicitet (enkelt eksponering eller gentagne eksponeringer) (kategori 1) og en eller flere af følgende faresætningskoder: H370 og H372 må anvendes

— ingen pigmenter eller tilsætningsstoffer baseret på antimon, arsen, cadmium, krom (VI), bly, kviksølv, selen, kobolt eller forbindelser deraf må anvendes, og kun spor af disse metaller på op til 0,010 vægtprocent som urenheder er tilladt.

— ingen azofarvestoffer, som ved reduktiv spaltning i en eller flere azogrupper kan frigive en eller flere af de aromatiske aminer, der er anført i punkt 43, tillæg 8 i bilag XVII til Europa-Parlamentets og Rådets forordning (EF) nr. 1907/2006, må anvendes (se vejledende liste i tillæg I til nævnte bilag)

— følgende opløsningsmidler: 2-methoxyethanol, 2-ethoxyethanol, 2-methoxyethylacetat, 2-ethoxyethylacetat, 2-nitropropan og methanol må ikke anvendes

— følgende blødgøringsmidler: chlorerede naphtalener, chlorerede paraffiner, monocresyl phosphat, tricresyl phosphat og monocresyl diphenyl phosphat må ikke anvendes

— diaminostilben og derivater deraf, 2,4-dimethyl-6-tert-butylphenol, 4,4'-bis(dimethylamino)benzophenon (Michlers keton) og hexachlorcyclohexan må ikke anvendes.

Vurdering og verifikation: Ansøgeren skal fremlægge en liste over alle trykfarver og relaterede produkter, der anvendes i fremstillingen af EU-miljømærkede tryksager, kontorartikler af papir og papirbæreposer, sammen med et sikkerhedsdatablad samt en erklæring fra leverandøren/fabrikanten om, at kriteriet for hver trykfarve, toner og lak er opfyldt.

2.7. Toluengenvinding fra rotationsdybtryk

Enhver rotationsdybtrykproces, der anvendes til at fremstille EU-miljømærkede tryksager, kontorartikler af papir eller papirbæreposer, skal have et system til genvinding af opløsningsmidler, og det skal dokumenteres, at dette system har en toluengenvindingsgrad på mindst 97 %.

Vurdering og verifikation: Ansøgeren skal fremlægge en erklæring om, at dette kriterium er opfyldt, understøttet af en beskrivelse af systemet til genvinding af opløsningsmidler og en massebalance for toluen, der viser en genvinding på mindst 97 % i løbet af det seneste afsluttede kalenderår. Hvis der er tale om et nyt eller ombygget produktionsanlæg, skal beregningerne være baseret på mindst 3 måneders repræsentativ drift af anlægget.

Kriterium 3 – Genanvendelighed

3.1. Fjernelse af dele, der ikke er papir

De ikke-papirbaserede komponenter i kontorartiklen af papir såsom metalpinde eller plastomslag skal nemt kunne fjernes, så disse komponenter ikke hæmmer genanvendelsesprocessen. Små elementer, der ikke er af papir, såsom hæfteklammere eller plastruder fra kuverter er undtaget fra dette krav.

Vurdering og verifikation: Ansøgeren skal fremlægge en erklæring om, at dette kriterium er opfyldt, understøttet af mindst ét af følgende dokumenter: en erklæring udstedt af en fabrikant eller designer af et produkt, en papirindsamlingsvirksomhed, genanvendelsesvirksomhed eller en tilsvarende organisation. Erklæringen skal underbygges af en liste over de materialer, der er anvendt i produktet, som ikke er papir.

3.2. Gendannelse til papirmasse

Produktet skal være egnet til at blive gendannet til papirmasse.

Der må ikke anvendes vådstyrkemidler undtagen til papirbæreposer og indpakningspapir, hvor de kun må bruges, hvis det kan dokumenteres, at produktet kan gendannes til papirmasse.

Laminering, herunder polyeten og/eller polypropylen, må kun bruges til at øge holdbarheden af produkter med en levetid på mindst et år. Det omfatter bøger, bind, øvehæfter, kalendere, notesbøger og dagbøger. Laminering må ikke anvendes i magasiner, papirbæreposer eller indpakningspapir. Dobbelt laminering må ikke anvendes i noget produkt.

Vurdering og verifikation: Ansøgeren skal fremlægge en erklæring om, at dette kriterium er opfyldt, understøttet af følgende dokumentation.

For tryksager og kontorartikler af papir skal ansøgeren fremlægge en erklæring om, at der ikke er brugt vådstyrkemidler.

For papirbæreposer og indpakningspapir skal ansøgeren fremlægge en erklæring om, at der ikke er brugt vådstyrkemidler. Ellers skal ansøgeren dokumentere produktets evne til at gendannes til papirmasse underbygget af resultatet/resultaterne af testrapporten/-rapporterne i overensstemmelse med PTS-metode PTS-RH 021, evalueringssystemet ATICELCA 501 eller tilsvarende standardmetoder, der af det kompetente organ anses for at tilvejebringe data af tilsvarende videnskabelig kvalitet.

Ansøgeren skal fremlægge en erklæring om, at der ikke er brugt laminering til aviser, magasiner, papirbæreposer, indpakningspapir eller kontorartikler af papir. Ellers skal ansøgeren fremlægge resultatet/resultaterne af testrapporten/-rapporterne, der dokumenterer produktets evne til gendannelse til papirmasse, i overensstemmelse med PTS-metode PTS-RH 021, evalueringssystemet ATICELCA 501 eller tilsvarende standardmetoder, der godtages af det kompetente organ.

Hvad angår laminerede produkter skal ansøgeren fremlægge en erklæring om, at der ikke er anvendt dobbeltlaminering.

Hvis en del af et papirprodukt nemt kan fjernes (f.eks. en metalpind i en hængemappe, et indstik i et magasin, et plastomslag eller et genbrugeligt omslag til et øvehæfte), kan prøvningen udføres uden denne komponent.

3.3. Fjernelse af klæbestoffer

Dette kriterium gælder for tryksager, kontorartikler af papir og papirbæreposer.

Det skal kunne bevises, at selvklæbende etiketter, der udgør 0,50 % (w/w) eller mere af det endelige produkt, opfylder dette krav. Ikke-selvklæbende etiketter er undtaget fra at opfylde kravet.

Medmindre andet er angivet, kan klæbestoffer kun anvendes, hvis det kan dokumenteres, at de opnår et resultat på mindst 71 på European Paper Recycling Councils (EPRC) resultattavle over klæbestoffers fjernelse (Adhesive Removal Scorecard).

Trykfølsomme klæbestoffer må kun bruges, hvis det kan dokumenteres, at de som minimum opnår et positivt resultat ifølge EPRC's resultattavle over klæbestoffers fjernelse.

Vandbaserede klæbestoffer er undtaget fritaget fra dette krav.

Vurdering og verifikation: Ansøgeren skal fremlægge en erklæring om, at kravet til resultatet på European Paper Recycling Councils (EPRC) resultattavle over klæbestoffers fjernelse er opfyldt. Erklæringen skal underbygges af resultater af prøvningen af klæbestoffers fjernelse foretaget i henhold til INGEDE-metode 12 eller tilsvarende standardmetoder, der af det kompetente organ anses for at være af tilsvarende videnskabelig kvalitet.

For vandbaserede klæbestoffer skal klæbestoffabrikanten fremlægge en erklæring om, at klæbestoffet er vandbaseret. Sikkerhedsdatabladet for klæbestoffet skal kun godkendes som dokumentation af overholdelsen, hvis det viser, at det i produktet anvendte klæbestof er vandbaseret.

Klæbestoffer, der er opført i bilaget til »Assessment of Printed Product Recyclability, Scorecard for the Removability of Adhesive Applications« skal anses for at opfylde kravet.

3.4. Afsværtning

Kriteriet gælder for tryksager og kuverter fremstillet af hvidt papir.

Det skal påvises, at produktet kan afsværtes.

Tryksagen anses for at opfylde kravet, hvis samtlige af de analyserede individuelle parametre har vist et positivt resultat, og det endelige resultat er mindst 51 på EPRC Deinkability Scorecard eller tilsvarende. Kuverter er undtaget fra kravet om afsværtningstest.

For kuverter må der kun bruges internt tryk af hensyn til privatlivets fred og i kuverter bestående af papir med en gramvægt på mindre end 135g/m2 eller et opacitetsniveau på mindre end 98 %. Den indvendigt trykte overflade skal udgøre mindre end 80 % af det samlede indvendige overflade, minus det limede område, og være trykt med lyse farver.

Vurdering og verifikation: Ansøgeren eller trykfarvefabrikanten skal fremlægge en erklæring om, at kravet om afsværtningsresultatet er opfyldt, jf. European Paper Recycling Councils (EPRC) retningslinjer. Erklæring skal underbygges af resultater fra afsværtningstests, jf. INGEDE-metode 11, eller tilsvarende standardmetoder, der af det kompetente organ anses for at være af tilsvarende videnskabelig kvalitet.

For så vidt angår kuverter skal ansøgeren fremlægge en erklæring om, at kravet er opfyldt, underbygget af oplysninger om vægt/m2 af det anvendte papir, jf. UNE-EN ISO 536, eller opacitet i overensstemmelse med ISO 2471, trykfarvens farve og procentvise dækning af et internt trykmønster.

Trykningsteknologier og materialekombinationer opført i bilaget til »Assessment of Printed Product Recyclability, Scorecard for the Removability of Adhesive Applications« skal anses for at opfylde kravene.

Prøvning af trykningsteknologier eller trykfarver skal udføres på den/de papirtyper, der bruges i et produkt. Prøvningscertifikatet kan bruges for tryksager med samme type substrat, hvis farvedækningen er lig med eller lavere end på det prøvede produkt.

Kriterium 4 — Emissioner

4.1. Emissioner til vand fra tryk med rotationsdybtryk

Den specifikke mængde af Cr og Cu på udledningstidspunktet må ikke overstige henholdsvis 20 mg pr. m2 og 200 mg pr. m2trykkecylinderoverflade, der anvendes i trykkeriet.

Vurdering og verifikation: Udledninger af Cr og Cu skal kontrolleres på de trykkerier, der foretager rotationsdybtryk, efter behandlingen og umiddelbart før udledningen. Der skal indsamles en repræsentativ sammensat prøve af Cr- og Cu-udledningerne mindst hver tredje måned. Mindst én gang om året skal et akkrediteret laboratorium gennemføre en analytisk prøvning for at fastslå indholdet af Cr og Cu i den repræsentative sammensatte prøve i overensstemmelse med EN ISO 11885 eller tilsvarende standardmetoder, der af det kompetente organ anses for at være af tilsvarende videnskabelig kvalitet.

Opfyldelsen af dette kriterium vurderes, ved at indholdet af Cr og Cu, som fastslået ved den årlige analytiske prøvning, divideres med den cylinderoverflade, der er anvendt i trykkeriet under trykningen. Den anvendte cylinderoverflade beregnes ved at gange cylinderoverfladen (= 2πrL, hvor r er radius og L er cylinderens længde) med antallet af trykordrer i løbet af et år (= antallet af forskellige trykopgaver).

4.2. Emissioner fra anlæg, der er omfattet af Europa-Parlamentets og Rådets direktiv 2010/75/EU (8) , eller tilsvarende anlæg

Følgende krav finder anvendelse på trykningsprocesser omfattet af bilag I og VII til direktiv 2010/75/EU eller på tilsvarende trykningsprocesser uden for EU, der opfylder forskrifterne i bilag I og VII til direktiv 2010/75/EU.

4.2.a) Emissioner af flygtige organiske forbindelser (VOC'er) og Cr(VI)-emissioner fra rotationsdybtryk af publikationer

Flygtige VOC-emissioner som beregnet ud fra massebalancen for opløsningsmidler skal være mindre end eller lig med 2,0 % af inputtet af opløsningsmiddel, og TVOC (9) i røggasser skal være lavere end eller lig med 16,0 mg C/Nm3.

Emissionerne af Cr(VI) til luften må ikke overstige 15,0 mg pr. ton papir. Der skal være installeret udstyr til reduktion af emissionerne til luften.

4.2.b) Emissioner af flygtige organiske forbindelser (VOC'er) fra heatset web offset-trykning

De samlede VOC-emissioner som beregnet ud fra massebalancen for opløsningsmidler bør være mindre end eller lig med 0,03 kg VOC pr. kg trykfarveinput. Alternativt bør flygtige VOC-emissioner som beregnet ud fra massebalancen for opløsningsmidler være mindre end eller lig med 8 % af inputtet af opløsningsmiddel, og TVOC i røggasser skal være lavere end eller lig med 12,0 mg C/Nm3.

4.2. c) Emissioner af flygtige organiske forbindelser (VOC'er) fra flexografi og rotationsdybtryk af andet end publikationer

De samlede VOC-emissioner som beregnet ud fra massebalancen for opløsningsmidler bør være mindre end eller lig med 0,24 kg VOC pr. kg trykfarveinput. Alternativt bør flygtige VOC-emissioner som beregnet ud fra massebalancen for opløsningsmidler være mindre end eller lig med 9,6 % af inputtet af opløsningsmiddel, og TVOC i røggasser skal være lavere end eller lig med 16,0 mg C/Nm3.

Vurdering og verifikation: Ansøgeren skal fremlægge udførlige beregninger og testdata, der viser, at dette kriterium overholdes, sammen med underbyggende dokumentation.

For de samlede eller diffuse VOC-emissioner, alt efter hvad der er relevant, skal beregningen af massebalancen være baseret på produktionen i 12 måneders drift. Massebalancen for opløsningsmidler skal være i overensstemmelse med definitionen i del 7, punkt 2, i bilag VII til direktiv 2010/75/EU. Hvis der er tale om et nyt eller ombygget produktionsanlæg, skal beregningerne være baseret på mindst 3 måneders repræsentativ drift af anlægget.

Ansøgeren eller kemikalieleverandøren skal forelægge en erklæring om VOC-indholdet i trykfarver, afvaskningsmidler, fugtevandtilsætninger og andre lignende kemiske produkter.

Massebalancen for opløsningsmidler skal beregnes på årlig basis. En ansvarlig medarbejder skal foretage en skriftlig evaluering. Evalueringen skal på anmodning fremlægges for det kompetente organ.

Hvad angår overvågning af de samlede TVOC-emissioner til luften i røggasser bør skorstene med en TVOC-belastning på mindre end 10 kg C/h overvåges mindst én gang om året i overensstemmelse med EN 12619 eller tilsvarende. I tilfælde af en TVOC-belastning på mindre end 0,1 kg C/h (som et årligt gennemsnit) eller i tilfælde af en TVOC-belastning på mindre end 0,3 kg C/h kan overvågningsfrekvensen nedsættes til én gang hvert tredje år, eller overvågningen kan erstattes af en beregning, såfremt den sikrer, at der tilvejebringes data af tilsvarende videnskabelig kvalitet.

For skorstene med en TVOC-belastning på mere end eller lig med 10 kg C/h skal overvågningen være kontinuerlig i henhold til EN 15267-1, EN 15267-2, EN 15267-3 og EN 14181. For kontinuerlige målinger skal dataene repræsentere det daglige gennemsnit over en periode på et døgn baseret på gyldige time- eller halvtimesmiddelværdier.

VOC-destruktionen i reduktionssystemet (f.eks. termisk oxidation, adsorption på aktivt kul) skal mindst hvert tredje år fastslås ved hjælp af kombinerede målinger af VOC-koncentrationen i rågas og renset gas.

Måledataene for spildgas skal registreres og på anmodning fremlægges for det kompetente organ.

Ansøgeren skal forelægge en beskrivelse af det system, der anvendes, samt dokumentation for kontrol og overvågning af Cr(VI)-emissioner. Dokumentationen skal omfatte prøvningsresultaterne vedrørende reduktion af Cr(VI)-emissioner til luften.

4.3. VOC-emissioner fra trykteknikker, der ikke er omfattet af Europa-Parlamentets og Rådets direktiv 2010/75/EU

Følgende krav finder anvendelse på trykningsprocesser, som ikke er omfattet af bilag I eller del 2 i bilag VII til direktiv 2010/75/EU eller på tilsvarende trykningsprocesser uden for EU, der ikke opfylder forskriften i bilag I og VII til direktiv 2010/75/EU.

De samlede VOC-emissioner som beregnet ud fra massebalancen for opløsningsmidler skal være mindre end eller lig med:

— 4,5 kg VOC/ton papir for offsettrykning med papirtilførsel af ark

— 1,0 kg VOC/ton papir for digitaltrykning

— 2,0 kg VOC/ton papir for heatset web offsettrykning

— 2,5 kg VOC/ton papir for coldset web offsettrykning

— 3,0 kg VOC/ton papir for andet rotationsdybtryk, flexografi, serigrafi, laminering eller lakering.

Hvis der foretages afgasbehandling, bør flygtige VOC-emissioner som beregnet ud fra massebalancen for opløsningsmidler være mindre end eller lig med 10 % af inputtet af opløsningsmiddel, og TVOC i røggasser skal være lavere end eller lig med 20 mg C/Nm3.

Flygtige opløsningsmidler fra tørringsprocessen i heatset-offsettryk, rotationsdybtryk og flexografi skal håndteres ved hjælp af genvinding af opløsningsmidler eller termisk behandling eller et tilsvarende system, dvs. erstatning med brug af vandbaserede trykfarver.

Vurdering og verifikation: Ansøgeren skal forelægge en beskrivelse af det system, der anvendes, samt dokumentation og prøvningsresultater vedrørende kontrol og overvågning af emissioner til luften.

For de samlede eller diffuse VOC-emissioner, alt efter hvad der er relevant, skal massebalancen beregnes ud fra produktionen i 12 måneders drift. Massebalancen for opløsningsmidler skal være i overensstemmelse med definitionen i del 7, punkt 2, i bilag VII til direktiv 2010/75/EU. Hvad angår beregning af VOC-emissioner pr. mængde papir skal alle trykte overflader medregnes. Hvis der er tale om et nyt eller ombygget produktionsanlæg, skal beregningerne være baseret på mindst 3 måneders repræsentativ drift af anlægget.

Hvad angår overvågning af de samlede TVOC-emissioner til luften i røggasser bør skorstene med en TVOC-belastning på mindre end 10 kg C/h overvåges mindst én gang om året i overensstemmelse med EN 12619 eller tilsvarende. I tilfælde af en TVOC-belastning på mindre end 0,1 kg C/h (som et årligt gennemsnit) eller i tilfælde af en TVOC-belastning på mindre end 0,3 kg C/h kan overvågningsfrekvensen nedsættes til én gang hvert tredje år, eller overvågningen kan erstattes af en beregning, såfremt den sikrer, at der tilvejebringes data af tilsvarende videnskabelig kvalitet.

Ansøgeren eller kemikalieleverandøren skal forelægge en erklæring om VOC-indholdet i trykfarver, afvaskningsmidler, fugtevandtilsætninger og andre lignende kemiske produkter.

Kriterium 5 — Affald

5.1. Affaldshåndteringssystem

Anlægget, hvor produktet fremstilles, skal have et system til håndtering af affald, som gennemfører og dokumenterer de foranstaltninger, der er truffet af lokale eller nationale regulerende myndigheder for at reducere mængden af fast og flydende affald, herunder papiraffald, affald fra trykfarver, affald fra rengøringsmidler og dæmpevæsker.

Affaldshåndteringssystemet skal være dokumenteret eller beskrevet, og dokumentationen skal som minimum indeholde oplysninger om følgende procedurer:

— håndtering, indsamling, adskillelse og anvendelse af genanvendelige materialer fra affaldsstrømmen

— genvinding af materialer til anden brug, f.eks. forbrænding til dampproduktion, opvarmning eller til brug i landbrugsproduktion

— håndtering, indsamling, adskillelse og bortskaffelse af farligt affald som fastlagt af de relevante lokale og nationale myndigheder

— mål for løbende forbedring i forbindelse med mindskelse af affaldsproduktion samt øget genbrug og genanvendelse.

Vurdering og verifikation: Ansøgeren skal forelægge en erklæring om, at dette kriterium er opfyldt, samt en beskrivelse af de gældende procedurer for affaldshåndtering. Ansøgeren skal fremlægge en affaldshåndteringsplan for hvert af de pågældende anlæg. Hvis affaldshåndteringen udliciteres, skal underkontrahenten også forelægge en erklæring om, at dette kriterium er opfyldt.

Ansøgere, der er registreret under EU's miljøledelses- og miljørevisionsordning (EMAS) og/eller er certificeret i medfør af ISO 14001, anses for at have opfyldt dette kriterium, hvis:

1) inddragelse af affaldshåndteringen er dokumenteret i EMAS-miljøredegørelsen for produktionsstedet/-stederne, eller

2) inddragelse af affaldshåndtering er løst i tilstrækkelig grad ved ISO 14001-certificeringen for produktionsstedet/-stederne.

5.2. Papir til genbrug fra trykkerier

Dette kriterium gælder for tryksager. Mængden af genereret affaldspapir »X« må ikke overstige de værdier, der rapporteres i følgende tabel

Trykmetode Maksimal mængde papiraffald (%) Ark-offset 23 Coldset, avis 10 Coldset, blankettryk 18 Coldset (andet end avis) 19 Heatset 21 Rotationsdybtryk 15 Flexotryk 17 Digitaltryk 10 Serigrafi 23

hvor:

X = den årlige mængde papiraffald i ton, der produceres under trykningen (inklusive efterbehandlingsprocesser) af den miljømærkede tryksag, delt med den årlige mængde papir i ton, der indkøbes og anvendes til produktion af det miljømærkede tryksagsprodukt.

Hvis trykkeriet udfører efterbehandlingsprocesser for et andet trykkeri, medtages mængden af papiraffald fra disse processer ikke i beregningen af »X«.

Hvis efterbehandlingsprocesserne udliciteres til en anden virksomhed, medtages mængden af papiraffald, der produceres i forbindelse med de udliciterede opgaver, i beregningen af »X«.

Vurdering og verifikation: Ansøgeren skal fremlægge en redegørelse for beregningen af mængden af papiraffald samt en erklæring fra den kontrahent, der afhenter papiraffald fra trykkeriet. Udliciteringsvilkårene og beregningerne af mængden af papiraffald i forbindelse med efterbehandlingsprocesserne skal fremlægges.

Perioden for beregningerne baseres på produktionen i løbet af 12 måneder. Hvis der er tale om et nyt eller ombygget produktionsanlæg, skal beregningerne være baseret på mindst 45 på hinanden følgende dage med en løbende, stabil produktion.

Hvis beregningen af den årlige mængde papiraffald, der genereres i forbindelse med trykning af de miljømærkede produkter, ikke er teknisk gennemførlig, kan ansøgeren fremlægge beregninger vedrørende den samlede mængde papir til genbrug, som trykkeriet genererer årligt.

5.3. Papir til genbrug fra produktionssteder af kontorartikler af papir og papirbæreposer

Dette kriterium gælder for kontorartikler af papir og papirbæreposer. Mængden af papiraffald »X« må ikke overstige:

— 19 % for kuverter

— 15 % for skrivematerialer af papir, undtagen dagbøger

— 20 % for dagbøger og kontorartikler til arkivering, der er trykt på den ene side

— 30 % for kontorartikler til arkivering, der er trykt på begge sider

— 11 % for papirbæreposer og indpakningspapir

hvor

X = den årlige mængde papiraffald i ton produceret under fremstillingen af de miljømærkede kontorartikler af papir og papirbæreposer (inklusive efterbehandlingsprocesser) delt med den årlige mængde papir i ton, der indkøbes og anvendes til fremstilling af de miljømærkede kontorartikler af papir og papirbæreposer.

Hvis trykkeriet udfører efterbehandlingsprocesser for et andet trykkeri, medtages mængden af papiraffald fra disse processer ikke i beregningen af »X«.

Hvis efterbehandlingsprocesserne udliciteres til en anden virksomhed, medtages mængden af papiraffald, der produceres i forbindelse med de udliciterede opgaver, i beregningen af »X«.

Vurdering og verifikation: Ansøgeren skal fremlægge en redegørelse for beregningen af mængden af papiraffald samt en erklæring fra den kontrahent, der afhenter papiraffald fra trykkeriet. Udliciteringsvilkårene og beregningerne af mængden af papiraffald i forbindelse med efterbehandlingsprocesserne skal fremlægges.

Perioden for beregningerne baseres på produktionen i løbet af 12 måneder. Hvis der er tale om et nyt eller ombygget produktionsanlæg, skal beregningerne være baseret på mindst 45 på hinanden følgende dage med en løbende, stabil produktion.

Hvis beregningen af den årlige mængde papiraffald, der genereres i forbindelse med fremstilling af de miljømærkede kontorartikler af papir og papirbæreposer, ikke er teknisk gennemførlig, kan ansøgeren fremlægge beregninger vedrørende den samlede mængde papir til genbrug, som produktionsstedet genererer årligt.

Kriterium 6 — Energiforbrug

Anlægget, hvor det EU-miljømærkede produkt fremstilles, skal have et energiforvaltningssystem, der tager hånd om alt energiforbrugende udstyr (herunder maskiner, belysning, klimanlæg, køling). Energiforvaltningssystemet skal omfatte foranstaltninger, der øger energieffektiviteten, og skal som minimum indeholde oplysninger om følgende procedurer:

— udarbejdelse og gennemførelse af en plan for indsamling af energidata med henblik på at indkredse vigtige energiværdier

— analyse af energiforbrug, der omfatter en liste over energiforbrugende systemer, processer og faciliteter

— indkredsning af foranstaltninger til mere effektiv brug af energi

— målsætninger for løbende reduktion af energiforbruget.

Vurdering og verifikation: Ansøgeren skal fremlægge en erklæring om, at produktionsstedet opfylder kravet, underbygget af en beskrivelse af energiforvaltningssystemet.

En ansøger, der er certificeret i henhold til ISO 50001 EN 16247 eller en tilsvarende standard/ordning, anses for at have opfyldt dette krav.

En ansøger, der er registreret i EMAS, anses for at have opfyldt dette krav, hvis inddragelse af energiforvaltning er dokumenteret i EMAS-miljøredegørelsen for produktionsstedet/-erne.

En ansøger, der er certificeret i henhold til ISO 14001, anses for at have opfyldt dette kriterium, hvis inddragelse af energiforvaltningsplanen er tilstrækkeligt omfattet af ISO 14001-certificeringen for produktionsstedet.

Målsætninger for løbende reduktion af energiforbruget skal styrkes på årlig basis. En ansvarlig medarbejder skal foretage en skriftlig evaluering. Evalueringen skal på anmodning fremlægges for det kompetente organ.

Kriterium 7 — Uddannelse

Alle relevante medlemmer af personalet, der deltager i anlæggets daglige drift, skal bibringes den nødvendige viden for at sikre, at miljøkravene opfyldes, og at standarden løbende forbedres.

Vurdering og verifikation : Ansøgeren skal fremlægge en erklæring om, at dette kriterium er opfyldt, sammen med nærmere oplysninger om uddannelsesprogrammet, indholdet af dette og en angivelse af, hvilke medarbejdere der har modtaget hvilken form for uddannelse og hvornår. Ansøgeren skal også forelægge en prøve på uddannelsesmaterialet for det ansvarlige organ.

Kriterium 8 — Brugsegnethed

Produktet skal være brugsegnet.

Vurdering og verifikation: Ansøgeren skal fremlægge en erklæring om, at dette kriterium er opfyldt, understøttet af mindst ét af følgende dokumenter:

— breve/dokumenter/erklæringer fra kunderne til et specifikt produkt, som forsikrer, at produktet opfylder deres specifikationer og fungerer efter hensigten

— en detaljeret beskrivelse af proceduren for håndtering af kundeklager

— dokumentation for kvalitetscertificering i overensstemmelse med ISO-standard 9001 eller tilsvarende

— dokumentation for papirkvalitet i overensstemmelse med standard EN ISO/IEC 17050-1, der indeholder generelle kriterier for leverandørers overensstemmelseserklæring.

Kriterium 9 — Oplysninger på produktet

Følgende oplysninger skal være anført på papirbæreposen:

»Genbrug venligst denne pose«.

Følgende oplysninger skal være anført på tryksagen:

»Venligst aflever brugt papir til genanvendelse«.

Vurdering og verifikation: Ansøgeren skal fremlægge en erklæring om overholdelse af dette kriterium, suppleret af et billede af produktet, hvor de påkrævede oplysninger er anført.

Kriterium 10 — Oplysninger på EU-miljømærket

Hvis der anvendes det valgfrie mærke med tekstrubrik, skal det indeholde følgende tre erklæringer:

— Lave emissioner til luft og vand

— Dette produkt er egnet til genanvendelse

— Der er anvendt papir med lav miljøbelastning.

Ansøgeren skal følge instrukserne om korrekt anvendelse af logoet for EU-miljømærket, der fremgår af i Retningslinjer for logoet for EU-miljømærket:

http://ec.europa.eu/environment/ecolabel/documents/logo_guidelines.pdf.

Vurdering og verifikation: Ansøgeren skal fremlægge en erklæring om, at dette kriterium er opfyldt, suppleret af et højopløseligt billede af produktemballagen, der tydeligt viser mærkningen, registrerings-/licensnummeret og, hvis det er relevant, de erklæringer, der kan vises sammen med mærkningen.

(1) Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).

(2) Europa-Parlamentets og Rådets direktiv 2010/75/EU af 24. november 2010 om industrielle emissioner (integreret forebyggelse og bekæmpelse af forurening) (EUT L 334 af 17.12.2010, s. 17).

(3) Kommissionens afgørelse (EU) 2019/70 af 11. januar 2019 om fastsættelse af EU-miljømærkekriterierne for grafisk papir og EU-miljømærkekriterierne for tissuepapir og tissuepapirprodukter (EUT L 15 af 17.1.2019, s. 27).

(4) Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (EUT L 396 af 30.12.2006, s. 1).

(5) Europa-Parlamentets og Rådets forordning (EF) nr. 1272/2008 af 16. december 2008 om klassificering, mærkning og emballering af stoffer og blandinger og om ændring og ophævelse af direktiv 67/548/EØF og 1999/45/EF og om ændring af forordning (EF) nr. 1907/2006 (EUT L 353 af 31.12.2008, s. 1).

(6) gælder kun de farveformuleringer, farvestoffer, midler til overfladeefterbehandling og bestrygningsmaterialer, der anvendes.

(7) Europa-Parlamentets og Rådets forordning (EU) nr. 528/2012 af 22. maj 2012 om tilgængeliggørelse på markedet og anvendelse af biocidholdige produkter (EUT L 167 af 27.6.2012, s. 1).

(8) Europa-Parlamentets og Rådets direktiv 2010/75/EU af 24. november 2010 om industrielle emissioner (integreret forebyggelse og bekæmpelse af forurening) (EUT L 334 af 17.12.2010, s. 17).

(9) Totalt gasformigt organisk kulstof udtrykt som C (i luft).